อยากสอบถามคุณว่า อาการ ปวดท้องข้างซ้ายแบบจุกแน่นๆ แล้วก็จุกตรงกลางท้อง คลื่นไส้ แสบคอ แล้วก็ปวดหลังมากแถบเดียวกับท้อง ใช้กรดไหลย้อนไหมคะเพราะไปอ่านเจอ คล้ายๆอาการของนิ่วในถุงน้ำดีเลยกังวลค่ะ แต่ตอนนี้กลางคืนมีอาการปวดท้องแน่น คลื่นไส้นอนแทบไม่ได้เลยค่ะ ขอบพระคุณมากค่ะ
สวัสดีค่ะ อาการปวดท้องข้างซ้ายแบบจุกแน่นๆ แล้วก็จุกตรงกลางท้อง คลื่นไส้ แสบคอ ดังกล่าวมานั้น อาจจะมีสาเหตุมาจาก กระเพาะอาหารอักเสบ แผลในกระเพาะอาหารหรือลำไส้เล็กส่วนต้น โดยหากแสบร้อนขึ้นมาถึงกลางหน้าอกและลำคอนั้น อาจจะบ่งบอกถึงมีภาวะกรดไหลย้อนได้ หรืออาจเป็นจากลำไส้อักเสบเฉียบพลัน อาการท้องอืดจากการขยับน้อย การกินอาหารมากเกินไปในแต่ละมื้อ ส่วนอาการของนิ่วในถุงน้ำดีมักจะมีอาการปวดท้องอย่างรุนแรงโดยเฉพาะบริเวณช่วงท้องส่วนบนหรือด้านขวา คลื่นไส้ หรืออาเจียน เป็นหลังการกินอาหารมันๆมื้อใหญ่ๆได้ดังนั้นจากลักษณะและตำแหน่งดังกล่าวมานั้น คิดถึงเรื่องของถุงน้ำดีได้น้อยค่ะ แนะนำการรับประทานอาหารอ่อนๆย่อยง่ายให้ตรงเวลา ไม่กินแล้วนอนทันที ควรนั่งหัวสูงไว้อย่างน้อย 3 ชั่วโมง ดื่มน้ำสะอาดมากๆ และสังเกตอาการ ถ้ายังปวดท้องมากขึ้นเรื่อยๆ ทำให้คลื่นไส้ อาเจียนกินได้น้อยมาก ควรจะต้องไปพบแพทย์เพื่อตรวจให้ได้การวินิจฉัยที่ชัดเจนและรักษาตามสาเหตุ เช่นถ้าเป็นเรื่องกระเพาะอาหารอักเสบหรือกรดไหลย้อนที่เป็นมาก การใช้ยาลดกรดก็อาจจะมีข้อบ่งชี้ค่ะ